ส่วนที่ 1
ข้อมูลสรุป

บริษัท อุตสาหกรรมถังโลหะไทย จำกัด (มหาชน) และบริษัทย่อย ประกอบธุรกิจหลัก คือ
ดำเนินการผลิตและจำหน่ายผลิตภัณฑ์บรรจุภัณฑ์ และมีพื้นที่สำนักงานให้เช่า
โดยสามารถแบ่งกลุ่มตามประเภทของธุรกิจได้ ดังนี้

1.  ผลิตภัณฑ์ถังโลหะ

ผลิตและจำหน่ายถังโลหะขนาด 200 ลิตร สำหรับบรรจุน้ำมันหล่อลื่น เคมีภัณฑ์
น้ำผลไม้ และน้ำยางข้น โดยมีโรงงาน 2 แห่ง ตั้งอยู่ที่เขตยานนาวา กรุงเทพมหานคร
และที่อำเภอ
หาดใหญ่ จังหวัดสงขลา

2.  ผลิตภัณฑ์พลาสติก

ผลิตและจำหน่ายผลิตภัณฑ์ที่ทำจากวัตถุดิบ PET ได้แก่หลอด Preform สำหรับใช้ในการเป่าขวด
ขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช ,ผลิตภัณฑ์ที่ทำจากวัตถุดิบ PP ได้แก่
แผ่นพลาสติกลูกฟูก สำหรับใช้ในงานอุตสาหกรรม ธุรกิจโฆษณา และผลิตภัณฑ์ที่ทำจากพลาสติก ได้แก่
ฝาปิดขวดพลาสติก ฝาจุกถัง และผลิตภัณฑ์พลาสติกอื่น ๆ หลายประเภทโดยมี โรงงาน 2 แห่ง
ตั้งอยู่ที่อำเภอลาดหลุมแก้ว จังหวัดปทุมธานี และอำเภอนิคมพัฒนา จังหวัดระยอง

3.  พื้นที่สำนักงานให้เช่า

บริษัทได้ลงทุนซื้อพื้นที่สำนักงานเพื่อให้เช่าในอาคารเลครัชดา ออฟฟิศ คอมเพล็กซ์
ตั้งอยู่ที่ถนนรัชดาภิเษก (สุขุมวิท - พระราม 4) กรุงเทพมหานคร
โดยอาคารดังกล่าวยังเป็นที่ตั้งของสำนักงานใหญ่ของบริษัทด้วย

ในช่วงระยะเวลา 3 ปีที่ผ่านมา ผลการดำเนินงานของบริษัทและบริษัทย่อยดีขึ้นอย่างต่อเนื่อง
โดยมีรายได้จากการขายของบริษัทและบริษัทย่อยเพิ่มขึ้นจาก 815.19 ล้านบาท เป็น 1,021.29
ล้านบาท และ 1,394.05 ล้านบาทในปี 2545, 2546 และ 2547 ตามลำดับ
และมีกำไรสุทธิหลังหักภาษีเงินได้เพิ่มอย่างมากจาก 98.12 ล้านบาท เป็น 107.49 ล้านบาท และ
153.26 ล้านบาท ในปี 2545, 2546 และ2547 ตามลำดับ

ณ วันที่ 31 ธันวาคม 2547 บริษัทและบริษัทย่อยมีสินทรัพย์รวม 1,262.72 ล้านบาท หนี้สินรวม
292.58 ล้านบาท ส่วนของผู้ถือหุ้นรวม 970.14 ล้านบาท มีรายได้รวม 1,436.81 ล้านบาท
แบ่งเป็นสัดส่วนของรายได้จากผลิตภัณฑ์ถังโลหะ รายได้จากผลิตภัณฑ์พลาสติก
รายได้จากค่าเช่าค่าบริการและอื่น ๆ เท่ากับ 57.24%, 32.30%,และ 10.46% ตามลำดับ
มีกำไรสุทธิ 153.26 ล้านบาท หรือคิดเป็นกำไรต่อหุ้น ๆ ละ 10.25 บาท

รายงานของคณะกรรมการ

เศรษฐกิจไทยในปี 2547 ขยายตัวในอัตราร้อยละ 6.1 ชะลอตัวลงจากในปีก่อนที่ขยายตัวร้อยละ
6.8
ปัจจัยสำคัญที่ทำให้เศรษฐกิจชะลอตัวลงมาเนื่องจากการแพร่ระบาดของไข้หวัดนกที่กลับมาอีกครั้ง
ส่งผลกระทบต่อผลผลิตสัตว์ปีกและผลิตภัณฑ์ที่เกี่ยวข้อง
สถานการณ์ความไม่สงบในภาคใต้ยังมีอยู่ต่อเนื่อง ซึ่งส่งผลต่อความเชื่อมั่นที่มีต่อรัฐบาล
ปัญหาราคาน้ำมันที่สูงขึ้นถึงแม้ว่ารัฐบาลจะใช้มาตรการกำหนดเพดานราคาขายปลีกน้ำมันแล้วก็ตาม
แต่ราคาน้ำมันก็ยังถือว่าอยู่ในระดับสูงกว่าหลาย ๆ ปีที่ผ่านมา
รวมทั้งภัยพิบัติคลื่นยักษ์สึนามิที่มีผลกระทบต่อธุรกิจการท่องเที่ยวในภาคใต้โดยตรง

จากภาวะเศรษฐกิจของประเทศที่ขยายตัวเพิ่มขึ้นเกินกว่าร้อยละ 6 ประกอบกับตลอดปีที่ผ่านมา
บริษัทยังคงมุ่งเน้นนโยบายประหยัดค่าใช้จ่าย
โดยพยายามลดต้นทุนการผลิตและควบคุมค่าใช้จ่ายในการดำเนินการทุกประเภท
ทำกิจกรรมและปรับปรุงระบบงานภายในเพื่อเป็นการเพิ่มผลผลิต
พร้อมทั้งปรับปรุงคุณภาพสินค้าและบริการอย่างต่อเนื่อง
อีกทั้งมีการสั่งซื้อวัตถุดิบไว้ล่วงหน้าก่อนที่วัตถุดิบจะปรับราคาเพิ่มสูงขึ้น ทำให้ต้นทุนการผลิตลดลง
ส่งผลให้การดำเนินธุรกิจของบริษัทและบริษัทย่อยในปี 2547 ที่ผ่านมาอยู่ในระดับที่น่าพอใจอย่างยิ่ง
โดยบริษัทและบริษัทย่อยมีรายได้จากการขาย 1,394.05 ล้านบาท เพิ่มขึ้นจากปี 2546 ร้อยละ 37
และมีกำไรสุทธิ 153.26 ล้านบาท เพิ่มขึ้นจากปี 2546 ร้อยละ 43
นับเป็นผลการดำเนินงานที่ดีที่สุดตั้งแต่จัดตั้งบริษัทเป็นต้นมา

บริษัทได้จัดซื้อที่ดินที่นิคมอุตสาหกรรมเวลโกรว์ จำนวน 12 ไร่
เพื่อเตรียมสำหรับย้ายโรงงานผลิตถังโลหะขนาด 200 ลิตร
พร้อมทั้งมีแผนการที่จะซื้อเครื่องจักรใหม่ทั้งหมด
เพื่อรองรับการเติบโตของอุตสาหกรรมถังโลหะในอนาคต
และเพื่อที่จะสร้างความมั่นคงให้เกิดขึ้นกับบริษัทอย่างถาวร

ในนามของคณะกรรมการบริษัทขอขอบคุณลูกค้าผู้มีอุปการะคุณ ท่านผู้ถือหุ้นที่ให้ความไว้วางใจ
สถาบันการเงินที่ให้การสนับสนุนบริษัทด้วยดีตลอดมา
และขอขอบคุณพนักงานของบริษัททุกท่านที่ได้ร่วมแรงร่วมใจปฏิบัติหน้าที่อย่างเต็มความสามารถ
ทั้งนี้คณะกรรมการบริษัทจะพยายามอย่างเต็มที่ในการพัฒนาบริษัทให้เจริญเติบโตยิ่งขึ้นตลอดไป

  นายนิพนธ์ จรัญวาศน์ นายเนตร จรัญวาศน์

  ประธานกรรมการ กรรมการผู้อำนวยการ

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของ บริษัท อุตสาหกรรมถังโลหะไทย จำกัด (มหาชน)
ประกอบด้วยนายดนัยธนิต พิศาลบุตร เป็นประธานกรรมการตรวจสอบ นางอัจฉริยา พัฒนวงศ์
และนางวนิดา ชาญศิขริน เป็นกรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขตหน้าที่และความรับผิดชอบตามข้อบังคับว่าด้วยคณะกรรมการตรวจสอบและได้รับมอบหมายจากคณะกรรมการบริษัท
ให้สอบทานรายงานทางการเงินของบริษัท ทบทวนประสิทธิภาพของระบบการควบคุมภายใน
ดูแลการปฏิบัติงานของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
รวมทั้งข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท
พิจารณาคัดเลือกเสนอแต่งตั้งและกำหนดค่าตอบแทนของผู้สอบบัญชี

ในปี 2547 คณะกรรมการตรวจสอบได้มีการประชุมรวม 4 ครั้ง
เพื่อดูแลกิจการตามขอบเขตความรับผิดชอบ ได้มีการสอบทานงบการเงินรายไตรมาส และสิ้นงวด
โดยประชุมร่วมกับผู้สอบบัญชีของบริษัทเพื่อพิจารณารายงานผลการตรวจสอบและแลกเปลี่ยนข้อคิดเห็น
คณะกรรมการตรวจสอบได้ประชุมร่วมกับผู้ตรวจสอบอิสระจากภายนอก (บริษัท เอินส์ท แอนด์ ยัง
คอร์ปอเรท เซอร์วิสเซท จำกัด)
เพื่อพิจารณาให้ความเห็นชอบแผนงานการตรวจสอบภายในประจำปีของผู้ตรวจสอบอิสระ
พิจารณารายงานการตรวจสอบภายในและข้อเสนอแนะปรับปรุงแก้ไข
รวมถึงพิจารณารายงานการตรวจติดตามผลการแก้ไขและปรับปรุงระบบงานตามรายงานการตรวจสอบที่นำเสนอในปีก่อน
เพื่อสอบทานระบบการควบคุมภายในของบริษัท ว่าเป็นไปอย่างมีประสิทธิภาพ
ผลการสอบทานไม่มีรายการที่กระทบต่อกิจการอย่างมีนัยสำคัญ
และคณะกรรมการตรวจสอบได้ร่วมประชุมกับฝ่ายบริหารเพื่อร่างนโยบายกำกับดูแลกิจการและจรรยาบรรณของคณะกรรมการและผู้บริหาร
ทั้งนี้
คณะกรรมการตรวจสอบได้รายงานผลการประชุมต่อคณะกรรมการบริษัทและคณะกรรมการบริษัทได้รับทราบแล้ว

อนึ่ง คณะกรรมการตรวจสอบได้ให้ความเห็นเสนอแนะต่อคณะกรรมการบริษัทฯ
เพื่อขออนุมัติต่อที่ประชุมผู้ถือหุ้นแต่งตั้ง นางสุวนีย์ กิตติปัญญางาม ผู้สอบบัญชีรับอนุญาตเลขที่ 2899
หรือ นายพรชัย กิตติปัญญางาม ผู้สอบบัญชีรับอนุญาตเลขที่ 2778 แห่งบริษัท บัญชีกิจ จำกัด
เป็นผู้สอบบัญชีของบริษัท ประจำปี 2548

  ในนามคณะกรรมการตรวจสอบ

  (นายดนัยธนิต พิศาลบุตร)

  ประธานกรรมการตรวจสอบ

  22 มีนาคม 2548